《次董彦孚韵兼简之南》
宋代·谢薖

大门江南英，诗名重当时。儿时得其藁，同辈争诵之。

不及拜诸门，常恨生苦迟。只今诸孙子，籍甚皆能诗。

大篇每投我，孰非黄绢辞。我诗不成句，落笔为众嗤。

如人食土炭，嗜好终不移。君何独赏味，与众真异驰。

相望巷南北，不面令我思。歌声亦若哭，此意谁当知。

阿大一门杰，相为尘外期。风流竹林会，应许仲容随。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。